10 การควบคุมภายใน

บริษัทได้จัดให้มีระบบการควบคุมภายใน รวมทั้งมีการแต่งตั้งคณะกรรมการตรวจสอบ
เพื่อแสดงความเห็นเกี่ยวกับความเพียงพอและความเหมาะสมของระบบการควบคุมภายในของบริษัทและบริษัทย่อย
โดยที่ระบบการควบคุมภายในของบริษัทครอบคลุมถึงระดับบริหาร
ทั้งนี้เพื่อป้องกันความเสียหายจากการนำทรัพย์สินของบริษัทไปใช้โดยมิชอบหรือโดยไม่มีอำนาจเพียงพอ
โดยมีการกำหนดขอบข่ายอำนาจหน้าที่และความรับผิดชอบของผู้บริหารแต่ละรายไว้อย่างชัดเจน

คณะกรรมการตรวจสอบของบริษัทได้กำกับดูแลและสอบทานความมีประสิทธิภาพ ความเพียงพอ
และความเหมาะสมของระบบการควบคุมภายในของบริษัทในด้านต่าง ๆ
และหากมีการตรวจพบข้อบกพร่องหรือเหตุการณ์ผิดปกติที่เป็นสาระสำคัญแล้วจะทำการรายงานต่อคณะกรรมการบริษัทเพื่อปรับปรุงและแก้ไขโดยเร็ว

ในการประชุมคณะกรรมการบริษัทครั้งที่ 1/2550 เมื่อวันที่ 8 กุมภาพันธ์ 2550
โดยมีกรรมการอิสระและกรรมการตรวจสอบทุกท่านเข้าร่วมประชุมด้วย
คณะกรรมการได้พิจารณาและร่วมกันจัดทำแบบประเมินความเพียงพอของระบบการควบคุมภายในของบริษัทแล้วสรุปได้ว่า
จากการประเมินระบบการควบคุมภายในของบริษัทในด้านต่าง ๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศ และการสื่อสารข้อมูลและระบบการติดตาม
คณะกรรมการบริษัทรับทราบความเห็นของคณะกรรมการตรวจสอบที่เห็นด้วยกับผู้สอบบัญชีว่าระบบการควบคุมภายในของบริษัทมีความเพียงพอและเหมาะสมต่อการดำเนินธุรกิจของบริษัทและสามารถป้องกันทรัพย์สินของบริษัทอันเกิดจากการที่ผู้บริหารนำไปใช้โดยมิชอบหรือโดยไม่มีอำนาจเพียงพอ
และที่ผ่านมาบริษัทและผู้สอบบัญชีไม่พบข้อบกพร่องที่สำคัญของระบบการควบคุมภายในที่จะมีผลกระทบอย่างเป็นสาระสำคัญต่อฐานะการเงินของบริษัทและการแสดงความเห็นของผู้สอบบัญชีในงบการเงิน
นอกจากนี้
คณะกรรมการได้เน้นให้มีการพัฒนาระบบการกำกับดูแลกิจการเพื่อให้ระบบการควบคุมภายในมีการปรับปรุงอย่างต่อเนื่อง

รายละเอียดของระบบการควบคุมภายในของบริษัทใน 5 ส่วนดังกล่าว มีดังต่อไปนี้

(1) องค์กรและสภาพแวดล้อม (Organizational Control and Environment Measure)

บริษัทมีการจัดโครงสร้างองค์กรที่เอื้ออำนวยต่อการบริหารงานอย่างมีประสิทธิภาพของฝ่ายบริหารและการปฏิบัติงานของพนักงาน
โดยมีการกำหนดเป้าหมายการดำเนินธุรกิจที่ชัดเจนและสามารถประเมินผลได้
มีการตั้งเป้าหมายการปฏิบัติงานที่เหมาะสมและคำนึงถึงความเป็นไปได้ของเป้าหมายที่วางไว้
ข้อกำหนดเกี่ยวกับจริยธรรมธุรกิจและระเบียบปฏิบัติสำหรับฝ่ายบริหารและพนักงานในเรื่องของความขัดแย้งทางผลประโยชน์กับกิจการ
นโยบายและระเบียบวิธีปฏิบัติงานในธุรกรรมด้านการเงิน
การจัดซื้อและการบริหารทั่วไปที่รัดกุมและเหมาะสม
นอกจากนี้ยังมีการกำหนดนโยบายและแผนการปฏิบัติงานที่คำนึงถึงความเป็นธรรมต่อลูกค้าเพื่อประโยชน์ของบริษัทในระยะยาวอีกด้วย

(2) การบริหารความเสี่ยง (Risk Management Measure)

บริษัทได้มีการประเมินปัจจัยความเสี่ยงทั้งภายในและภายนอกที่อาจมีผลกระทบต่อการดำเนินธุรกิจ
โดยมีการวิเคราะห์โอกาสและผลกระทบที่อาจเกิดขึ้น มีการติดตามสถานการณ์ต่าง ๆ
อย่างต่อเนื่องและสม่ำเสมอ เพื่อที่จะสามารถกำหนดมาตรการและกลยุทธ์ต่าง ๆ
เพื่อให้ผู้บริหารและพนักงานทุกคนรับทราบและปฏิบัติตาม เพื่อลดความเสี่ยงให้อยู่ในระดับที่เหมาะสม

(3) การควบคุมการปฏิบัติงานของฝ่ายบริหาร (Management Control Activities)

บริษัทมีการกำหนดอำนาจหน้าที่และวงเงินอนุมัติของฝ่ายบริหารแต่ละระดับไว้ชัดเจนและเหมาะสม
มีการแบ่งแยกหน้าที่ความรับผิดชอบในเรื่องการอนุมัติ การบันทึกรายการบัญชีและข้อมูลสารสนเทศ
การดูแลจัดเก็บทรัพย์สิน รวมทั้งมีมาตรการที่รัดกุมในการทำธุรกรรมต่าง ๆ กับผู้ถือหุ้นรายใหญ่
กรรมการ ผู้บริหาร
หรือผู้ที่เกี่ยวข้องกับบุคคลดังกล่าวเพื่อป้องกันการเกิดความขัดแย้งทางผลประโยชน์
โดยคำนึงถึงผลประโยชน์สูงสุดของกิจการเป็นสำคัญ

(4) ระบบสารสนเทศและการสื่อสารข้อมูล (Information and Communication Measure)

บริษัทให้ความสำคัญต่อระบบสารสนเทศและการสื่อสารข้อมูลเพื่อให้ข้อมูลที่จะสื่อสารออกไปเป็นข้อมูลที่มีคุณภาพและเพียงพอต่อการตัดสินใจให้กับคณะกรรมการ
ผู้บริหาร ผู้ถือหุ้น และผู้ที่เกี่ยวข้องในการพิจารณาเรื่องต่าง ๆ นอกจากนี้
บริษัทได้ใช้นโยบายบัญชีตามหลักการบัญชีที่รับรองทั่วไปและเหมาะสมกับธุรกิจ
มีการจัดเก็บเอกสารประกอบการบันทึกบัญชีและบัญชีต่าง ๆ อย่างเหมาะสม
และสามารถตรวจสอบได้ในกรณีที่ต้องการ
มีการจัดทำหนังสือเชิญประชุมพร้อมเอกสารประกอบการประชุม
รวมทั้งรายงานการประชุมคณะกรรมการ รายงานการประชุมผู้ถือหุ้น
เสนอต่อคณะกรรมการบริษัทและผู้ถือหุ้น (แล้วแต่กรณี)
ให้พิจารณาก่อนการประชุมภายในระยะเวลาที่เหมาะสมและตามที่กฎหมายกำหนด

(5) ระบบการติดตาม (Monitoring)

คณะกรรมการมีการเปรียบเทียบผลการดำเนินงานของฝ่ายบริหารว่าเป็นไปตามเป้าหมายการดำเนินธุรกิจที่กำหนดไว้และมีการปรับปรุงแก้ไขหากผลการดำเนินงานที่เกิดขึ้นแตกต่างจากเป้าหมายดังกล่าว
โดยจัดให้มีการตรวจสอบการปฏิบัติงานตามระบบการควบคุมภายในที่วางไว้อย่างสม่ำเสมอโดยหน่วยงานตรวจสอบภายใน
ซึ่งจะรายงานผลการตรวจสอบต่อคณะกรรมการตรวจสอบเพื่อพิจารณาสั่งการแก้ไขข้อบกพร่องที่เกิดขึ้นและรายงานผลการแก้ไขภายในระยะเวลาอันควร
และฝ่ายบริหารจะต้องรายงานต่อคณะกรรมการบริษัทโดยทันทีที่เกิดเหตุการณ์ทุจริต
การปฏิบัติที่ฝ่าฝืนกฎหมาย และการกระทำผิดที่อาจมีผลกระทบต่อชื่อเสียงและฐานะการเงินของบริษัท

บริษัทมีสายงานตรวจสอบภายในของบริษัทซึ่งต้องรายงานตรงต่อคณะกรรมการตรวจสอบของบริษัท
โดยสายงานตรวจสอบภายในเป็นกลไกที่สำคัญที่จะช่วยเพิ่มความมั่นใจในความมีประสิทธิภาพอย่างต่อเนื่องของระบบการควบคุมภายในของบริษัท
และทำให้เชื่อได้ว่าการดำเนินงานของระบบการปฏิบัติการต่าง ๆ
มีประสิทธิภาพเพียงพอที่จะบรรลุเป้าหมายตามนโยบายของบริษัทได้ ในรอบปี 2550 และ
ในช่วงต้นปี 2551
สายงานตรวจสอบภายในได้ทำการตรวจสอบตามแผนงานที่ได้รับการอนุมัติจากคณะกรรมการตรวจสอบของบริษัท
ทั้งนี้
ในทางปฏิบัติสายงานตรวจสอบภายในได้รายงานข้อบกพร่องที่ตรวจพบให้ผู้บริหารและคณะกรรมการตรวจสอบ
และจากผลการตรวจสอบที่ผ่านมาไม่พบข้อบกพร่องเป็นสาระสำคัญของระบบการควบคุมภายในที่จะเพิ่มความเสี่ยงในการปฏิบัติการของบริษัท
แม้ว่าจะมีข้อสังเกตเกี่ยวกับการปฏิบัติตามระบบควบคุมไม่ครบถ้วนในบางส่วนงาน
ผู้บริหารที่เป็นผู้รับผิดชอบส่วนงานนั้นได้ติดตามแก้ไขข้อบกพร่องตามที่สายงานตรวจสอบภายในตรวจพบโดยไม่ชักช้า
นอกจากนี้
สายงานตรวจสอบได้มีการติดตามการแก้ไขข้อบกพร่องและรายงานให้ผู้บริหารและคณะกรรมการตรวจสอบทราบเป็นรายไตรมาส
ซึ่งคณะกรรมการตรวจสอบได้พิจารณาแล้วเห็นว่าข้อบกพร่องดังกล่าวไม่ได้มีความเสี่ยงในการขยายผลที่อาจทำให้มีผลเสียหายต่อบริษัทอย่างมีนัยสำคัญ

นอกจากนี้ ในส่วนของการควบคุมภายในด้านบัญชีของบริษัทและบริษัทย่อยนั้น
ผู้ตรวจสอบบัญชีของบริษัทได้ศึกษาและประเมินประสิทธิภาพแล้ว
ไม่พบข้อบกพร่องที่เป็นสาระสำคัญของระบบการควบคุมภายในที่จะมีผลกระทบอย่างเป็นสาระสำคัญต่อการแสดงความเห็นต่องบการเงิน
ณ วันที่ 31 ธันวาคม 2550

The Sarbanes-Oxley Section 404

นอกเหนือจากระบบควบคุมภายในดังที่กล่าวมาข้างต้นซึ่งบริษัทได้มีและใช้บังคับมาในระยะหนึ่งแล้ว
บริษัทยังได้ดำเนินโครงการ Sarbanes-Oxley Act
ในอันจะช่วยเสริมความแข็งแกร่งให้แก่ระบบควบคุมภายในของบริษัทและเป็นการรับประกันการเป็นบรรษัทภิบาลที่ดี
Sarbanes-Oxley Act
เป็นกฎหมายที่ออกโดยสภานิติบัญญัติแห่งประเทศสหรัฐอเมริกาเมื่อเดือนมกราคม 2545
โดยมีวัตถุประสงค์เพื่อเสริมสร้างการเป็นบรรษัทภิบาลที่ดีและเพื่อเป็นการพื้นฟูความเชื่อมั่นของนักลงทุนต่อตลาดหลักทรัพย์ภายหลังจากการเกิดกรณีอื้อฉาวของบริษัท
Enron และบริษัท Worldcom โดย Sarbanes-Oxley Act จะมุ่งเน้นภาระหน้าที่ของตัวบุคคล
ได้แก่
ประธานเจ้าหน้าที่บริหารและรองประธานเจ้าหน้าที่บริหารกลุ่มการเงินและบัญชีในการรับรองว่าข้อมูลด้านการเงินที่นำเสนอต่อตลาดรวมถึงนักลงทุนเป็นข้อมูลที่มีความน่าเชื่อถือ